Document ID: /roh_data/filtered/fineweb-2-filterrobots_roh.jsonl.gz/30220

Manaschis agriculs e bains immobigliars agriculs
La lescha federala davart il dretg funsil puril (LDFP) regla la correspundenza giuridica cun ils manaschis agriculs e pertutgant bains immobigliars agriculs. Ella ha l'intent da promover la proprietad funsila purila, la cultivaziun persunala da quella e da cumbatter cunter pretschs smesirads per funs agricul.
La lescha cuntegna disposiziuns davart l'acquisiziun da manaschis agriculs e da bains immobigliars agriculs, davart l'impegnaziun da bains immobigliars agriculs sco er davart la partiziun da manaschis agriculs e davart la fragmentaziun da bains immobigliars agriculs.
Permissiuns
L'inspecturat dal register funsil e register da commerzi (IRFRC) è en il chantun Grischun l'autoritad da permissiun da la LDFP. Il IRFRC è cumpetent per conceder permissiuns e per relaschar disposiziuns da constataziun en connex cun las restricziuns da dretg public.
En spezial èn quai:
- permissiuns d'excepziuns pertutgant il scumond da la partiziun reala e da fragmentar parcellas
- ermissiuns per l'acquisiziun tras persunas privatas e tras la communitad
- permissiuns d'excepziuns dal princip da la cultivaziun persunala
- permissiuns pertutgant il surpassament da la limita d'impegnaziun
- constataziuns davart la subordinaziun e l'applicaziun
- constataziuns da la qualitad manaschiala
- constataziuns da las pussaivladads da gudogn
Autoritad da controlla per il tschains da fittanza
Sco autoritad da controlla per il tschains da fittanza controlla l'inspecturat dal register funsil e register da commerzi (IRFRC) la protesta cunter tschains da fittanza fixads per singuls bains immobigliars agriculs tar l'autoritad da permissiun (art. 43 LFAgr).